Document ID: 32001R2231

Kommissionens forordning (EF) nr. 2231/2001
af 16. november 2001
om ændring for anden gang af Rådets forordning (EF) nr. 1705/98 om afbrydelse af visse økonomiske forbindelser med Angola med henblik på at anspore "União Nacional para a Independência Total de Angola" (UNITA) til at indfri sine forpligtelser som led i fredsprocessen og om ophævelse af forordning (EF) nr. 2229/97
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1705/98 af 28. juli 1998, om afbrydelse af visse økonomiske forbindelser med Angola med henblik på at anspore "União Nacional para a Independência Total de Angola" (UNITA) til at indfri sine forpligtelser som led i fredsprocessen og om ophævelse af forordning (EF) nr. 2229/97(1), senest ændret ved Kommissionens forordning (EF) nr. 753/1999(2), særlig artikel 9, og
ud fra følgende betragtninger:
(1) I henhold til artikel 9 i forordning (EF) nr. 1705/98 kan Kommissionen ændre bilagene til forordningen på grundlag af bestemmelser, der fastlægges af enten De Forenede Nationers kompetente myndigheder eller Angolas Regering for Enhed og National Forsoning.
(2) Bilag I til forordning (EF) nr. 1705/98 indeholder en liste over de jordolieprodukter, der er omhandlet i artikel 1, nr. 2. Bilag IV indeholder en liste over de indførselssteder, der er omhandlet i artikel 1, og bilag VII, som senest ændret, en fortegnelse over de personer, der er omfattet af forordningens bestemmelser om indefrysning af midler.
(3) Ved brev af 11. oktober 2001 underrettede formanden for Angola-Sanktionskomitéen Kommissionen om, at Komitéen havde besluttet at udgive en konsolideret version af listen over de personer og organer, på hvilke indefrysningen af midler finder anvendelse, og at bilag VII derfor skulle erstattes af den konsoliderede liste. Den 19. oktober besluttede komitéen at udgive en konsolideret version af listen over indførselssteder til Angolas område, og bilag IV bør derfor erstattes af den konsoliderede liste; desuden bør en enkelt KN-kode ajourføres i bilag I -
UDSTEDT FØLGENDE FORORDNING:
Artikel 1
I forordning (EF) nr. 1705/98 foretages følgende ændringer:
- I bilag I ændres KN-kode 3823 90 10 til KN-kode 3824 90 10.
- Bilag IV affattes som angivet i bilag I til nærværende forordning.
- Bilag VII affattes som angivet i bilag II til nærværende forordning.
Artikel 2
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. november 2001.

Labels: 5
10
3
13
18